text: Lastbil med skinker væltet: Skal tømmes med håndkraft
  18 april 2018 kl. 18.30
  Onsdag aften er en lastbil læsset med skinker væltet. Oprydning kommer til at tage et stykke tid.
  Onsdag aften rykkede politiet ud til en væltet lastbil i rundkørslen på Tjæreborgvej/Jernevej i Esbjerg.
  Til at starte med var der meldinger om trafikale problemer på stedet, men nu skriver politiet, at stedet kan passeres.
  Lastbilen var læsset med skinker og skal tømmes med håndkraft, skriver politiet på Twitter. Først derefter er det muligt at bjærge lastbilen.
  Chaufføren blev efter uheldet tilset af en læge.
  - Jeg er chokeret, men jeg er okay, siger han til TV SYD.
  Der er endnu ingen oversigt over, hvor lang tid oprydningen kommer til at tage, fortæller politiet.
  - Sådan en oprydning har før taget otte timer, men det kan også gå hurtigere. Det er svært at sige noget om, siger vagtchef ved Syd- og Sønderjyllands Politi, Ole Aamann til TV SYD.
  
  